महत्व - इस दिन को भगवान श्रीकृष्ण की देवराज इंद्र पर विजय के उपलक्ष्य में मनाये जाने की रिवाज है. दरअसल, हिंदू धर्म के 'भागवत पुराण' के अनुसार द्वापर युग में श्रीकृष्ण गोकुल में अपनी बाल लीलाएं कर रहे थे. उस वक़्त शरद ऋतु में बृजवासी इंद्र की पूजा करते थे. इसके पीछे मान्यता थी कि इंद्र ही बारिश करते हैं जो उनके जीने के लिए सबसे बड़ा कारक है. इन्द्र को इस बात का बहुत अभिमान भी था. कृष्ण चाहते थे कि लोग इंद्र की बजाय 'गोवर्धन पर्वत' की पूजा करें क्योंकि बारिश और पर्यावरण की शुद्धता गोवर्धन पर्वत की वजह से है. इस पर उगने वाला जंगल और वनस्पतियाँ बारिश के अनुकूल हालत पैदा करते हैं. चूँकि, अपनी बुद्धिमता और ज्ञान के चलते कृष्ण आम लोगों में बहुत ही लोकप्रिय थे. उनकी तार्किक समझ का लोग सम्मान करते थे. इसलिये बृजवासियों ने उनका गोवर्धन पूजा करने का प्रस्ताव मान लिया। सभी गोकुलवासियों ने गोवर्धन पूजा के लिए 'छप्पन भोग' बनाये। पूजा सामग्री लेकर सब गोवर्धन पहुँच गए. देवराज इंद्र को इस बात की खबर मिली तो वह कुपित हो गए. आवेश में आकर उन्होंने बृज में मूसलाधार बारिश और तूफ़ान का कहर बरसा दिया. लोग इससे भयभीत हो गए और मदद के लिए चीखने लगे. हालात बेकाबू होते देख श्रीकृष्ण ने अपनी तर्जनी ऊँगली पर गोवर्धन पर्वत को उठा लिया। सभी बृजवासी अपनी गायों के साथ पर्वत के नीचे आ गए. तूफ़ान का यह सिलसिला छह -सात दिनों तक चलता रहा लेकिन कृष्ण ने पर्वत को उठाये रखा. इंद्र ने जब देखा कि श्रीकृष्ण ने सभी को सुरक्षित रखा है और उसके तूफ़ान और बारिश का कोई असर नहीं हुआ है तब उसे एहसास हुआ कि श्रीकृष्ण कोई और नहीं बल्कि साक्षात् विष्णु अवतार हैं. उसने श्रीकृष्ण से अपने दुस्साहस के लिए क्षमा याचना की. इस तरह श्रीकृष्ण ने इंद्र का अभिमान चूर कर दिया। उसके बाद गोकुलवासियों ने गोवर्धन की पूजा की. उसी दिन से हर साल कार्तिक मास की शुक्ल पक्ष की प्रथम तिथि को गोवर्धन पूजा का सिलसिला शुरू हुआ जो अब तक जारी है.